NARIADENIE RADY (ES) č. 1786/2004,
zo 14. októbra 2004,
ktorým sa zrušuje nariadenie (ES) č. 3274/93 o zamedzení dodávok určitých tovarov a služieb do Líbye
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej články 60 a 301,
so zreteľom na spoločnú pozíciu Rady 2004/698/SZBP zo 14. októbra 2004 o zrušení reštriktívnych opatrení proti Líbyi (1),
so zreteľom na návrh Komisie,
keďže:
(1)
Bezpečnostná rada Organizácie Spojených národov (BR OSN) 12. septembra 2003, podľa kapitoly VII Charty Organizácie Spojených národov, rozhodla v rezolúcii 1560 (2003), že opatrenia uložené odsekmi 4, 5 a 6 rezolúcie 748 (1992) a odsekmi 3, 4, 5, 6 a 7 rezolúcie 883 (1993) by sa mali od tohto dátumu zrušiť.
(2)
Opatrenia uložené odsekmi 4 a 5 rezolúcie 748 (1992) a odsekmi 3, 4, 5 a 6 rezolúcie 883 (1993) boli v spoločenstve vykonané nariadením Rady (ES) č. 3274/93 z 29. novembra 1993 o zamedzení dodávok určitých tovarov a služieb do Líbye (2). Uplatňovanie uvedeného nariadenia bolo pozastavené nariadením (ES) č. 836/99 (3).
(3)
Nariadenie (ES) č. 3274/93 by sa preto malo zrušiť.
(4)
Opatrenia ustanovené v odseku 8 rezolúcie BR OSN 883 (1993), ktoré neboli zrušené rezolúciou 1506 (2003), boli v spoločenstve vykonané nariadením (ES) č. 3275/93 (4), a mali by preto zostať v platnosti,
PRIJALA TOTO NARIADENIE:
Článok 1
Nariadenie (ES) č. 3274/93 sa týmto zrušuje.
Článok 2
Nariadenie (ES) č. 3275/93 zostáva v platnosti. Odkaz na spoločnú pozíciu z 22. novembra 1993 v preambule na uvedené nariadenie sa považuje za odkaz na spoločnú pozíciu 2004/698/SZBP.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Luxemburgu 14. októbra 2004